

בס"ד, ו' בתמוז התשע"ט

מילים מתנועעות ברוח מפגש 32
עם חבורת בתורתו יהגה
עוד על סוד המשפחה – הראי"ה, ר"י ברויאר

הקדמת הרב קוק לשיר השירים
[באחד הטיולים שהייתי מטייל עם כ"ק מרן אדמו"ר זצ"ל יום יום מחוץ לעיר בוסק (קורלאנד) בשנת תרס"א נבעו מפי קודשו הרעיונות הבאים לקמן. מיד העברתי עפרוני לידו ובשבתו על אחת האבנים על יד חורבות החומר שם, רשם בעפרוני את הדברים האלה. אחר כך שלחתים "להמזרח" ונדפסו ראשונה שם בשם "עין אי"ה" - ב. מ. לוין].

משנה ידיים פרק ג (ו) רבי יהודה אומר שיר השירים מטמא את הידים וקוהלת מחלוקת רבי יוסי אומר קוהלת אינה מטמא את הידים ושיר השירים מחלוקת...אמר רבי שמעון בן עזאי מקובל אני מפי שבעים ושנים זקנים ביום שהושיבו את רבי אלעזר בן עזריה בישיבה ששיר השירים וקוהלת מטמאין את הידים. 
אמר רבי עקיבה חס ושלום לא נחלק אדם מישראל בשיר השירים שלא תטמא את הידים שאין העולם כלו כדי ביום שניתנה בו שיר השירים לישראל שכל הכתובים קודש ושיר השירים קודש קדשים ואם נחלקו לא נחלקו אלא על קוהלת...

הספרות, הציור והחיטוב עומדים להוציא אל הפועל כל המושגים הרוחניים המוטבעים בעמקי הנפש האנושית וכל זמן שחסר עוד אף שרטוט אחד הנגלה במעמקי הנפש החושבת והמרגשת שלא יצא אל הפועל עוד יש חובה על מלאכת המחשבת להוציאו. 
מובן הדבר מעצמו שרק אלה האוצרות, שבהתפתחותם הם מבסמים את אויר המציאות טוב ויפה לפתח. מכל דיבור ודיבור שיצא מפי הקב"ה נתמלא כל העולם כולו בשמים; אמנם אותם הדברים הגנוזים שקבורתם הוא בעורם. עליהם מתוקן היתד שעל אוזנו לחפור ולכסות, ואי לו מי שמשתמש ביתד זו פעולה שכנגדה למען הרבות באשה. זעזועי הנפש מצד רגשי אהבה הטבעית שנוטלת חלק גדול במציאות במוסר ובחיים, הם ראויים להתפרש ע"י הספרות בכל הצדדים שבהם היא מוציאה אל הפועל את הגנוז, אבל רק בשמירה היותר מעולה מנטות לצד השיכרון המכוער, שיש באלה הרגשות שמהפך אותם מטהרה טבעית לטומאה של זוהמה מנוולת, רק אנשי קודש ראויים להיות שרי קודש, אמנם אם נחשב לחסרון כללי באיזו ספרות כשלא ימצאו בה אלה הרגשות הפנימיים שאהבה מרשמת בעומק הנפש, באותה האהבה הנהוגה, על אחת כמה וכמה, ראוי לחשב לחסרון אם אותם הזעזועים הרמים והנשואים, שככה הם פועלים לעולם ועתידים לפעול על כל טובי בני אדם ועל כנסת ישראל בייחוד הנובעים ממקור האהבה לאדון כל המעשים מקור האור והחסד; ואלה הרגשות הנאהבים לא יחקקו בספר ויפקד מקומם. היש ערך לעומק מקור רגש האהבה הזאת? היכילוהו ימים רבים, היכלכלוהו גבהי שחקים?

החיסרון הזה אמנם נמלא לנו בשיר האהבה אותו שיר שהוא קודש קודשים, הוא שיר השירים אשר לשלמה! וכמו שמי שהוא חמור לאהבה, לא יחודש מה חפצו משוררי האהבה בשיריהם הפרטיים ואם הייתה בידו יכולת להשפיל את געגועיהם עם כדי טעימת חושו הגס היה עושה כן בשמחת לב ונפש חפצה רק מי שלבו ערל ומוכרח להיות כן מפני שלא טעם להתנשא אל מרומי קודש, ולא חש מעצם נועם אור אהבת צור כל העולמים - איש נבל ולא חכם כזה לא יוכל להכיל את הרעיון כי אלה הגעגועים הרבים הפרטיים ש"בשיר השירים" הם רשמיים של האוצר הגנוז בנפש כלל האומה אשר בחר לו ד' לשמו ולזכרו, מפני שאיננו מרגיש כלל שום חסרון בהיפקד מקום אלה הרגשות אשר לא ידעם, אבל מי שלא השהו אלוה חכמה, יכיר ויחוש שאי אפשר כלל לאוצר כתבי קודש של האומה הקדושה, שכל תולדתה מלאה רישומי אהבת נפש לצור מעוזה בימי גדולתה והודה על ידי חסד עליון מלא הוד ובימי עניה ומרודה על ידי נהרי נחלי דם ושטף צרות רבות ורעות אשר כל אלה עוררו את האהבה חזקוה והוציאוה אל הפועל המורגש - אי אפשר בשום אופן שאלה הגעגועים לא ירשמו בספר באוצר הכללי אשר שמה נאספו כל הגיוני קודש. אמנם מי שבעת שסרקו את בשרו במסרקות של ברזל יכול יוכל להשיב "כל ימי הייתי מצטער על המקרא הזה ובכל נפשך מתי יבוא לידי ואקיימנה", ולהאריך באותה שעה באחד עד שיצאה נשמתו, רק הוא יכל לאמר שאין כל העולם כולו כדאי כיום שנתן בו "שיר השירים" לישראל, שכל הכתובים קודש ושה"ש קודש קודשים!

אמנם כנטף מים מני ים, כזיק אחד מלהב אש אוכלה, כאות אחת מספר גדול, ידע איש אשר כה רמה נפשו להעריך גם האהבה הפרטית הטבעית בערכה הטהור ותהיינה לו האהבה הטהורה הטבעית והאהבה הלאומית הנאורה והאהבה האלוקית הקדושה ומלאת הוד ערוכים במערכה, כמגדל דוד בנוי לתלפיות. אבל מה נמוכים הם הגמדים שהם ג"כ בעלי עיניים טרוטות הזוחלים סביב לשדרת האבנים התחתונה של מגדל עופל, ורושמים את קומתו אשר לעב יגיע רק כדי תנופת ידם הקצרה ומעוף עינם הכהה, ואם מראש מגדל עופל יוגד להם שרואים את הכוכב מלא הוד ויפעה, או מיד יחליטו כמה נמוך הוא הכוכב הנהדר. נפשות כאלה שיותר מרועה בעל לב רגש שאהב את בת כלבא שבוע היפה לא יוכלו למצוא בר"ע, לא יוכלו ג"כ להוציא מקור לתכונת ההחלטה הנפלאה ששיר השירים הוא קודש קודשים בערך כל הכתובים, כי אם ממקור האהבה הפשוטה אשר אותה לבדה יחזו בר"ע שאהב את בת כ"ש (דרך כזה תפס לו אחד הסופרים הזקנים בלוח אחיאסף) אבל טהורי לב המה יראו את רבי עקיבא בגדלו, את ר"ע המשחק בראותו ששועל יוצא מבית קה"ק יען כי לנפשו הרוממה קרוב היה העתיד הרחוק, את ר"ע המלא צהלה לקול המונה של רומי מפני שהאהבה האלוקית הנובעת מעומק לבו הרחב כים הורתהו, עד כדי מלא ציור חי כי רומא ואלילה כליל יחלופו ואור ציון לעד יזרח. האהבה בתענוגים למחזה העתיד בוודאי תמלא כל כך את לבו הטהור עד כי לא הניחה לו מקום גם להנחת לב על ההווה המרעיד, שהכירו רק בעב קל העובר על פני החמה, הברה בשחקים, ורק מפי האיש שנשמתו יצאה באחד נאה להיאמר שכל הכתובים קודש ושיר השירים קודש קודשים!
*
המשפחה המודרנית – זעקתו של הרב ברויאר 
נושא המשפחה בער בעצמותיו של הר"י ברויאר, 
[bookmark: _gjdgxs]וזכה לביטוי סוער ואנרגטי, כשילדו נפטר, בן יום בלבד.
כתיבתו של הר"י ברויאר, אקדמית שקולה ומדוייקת, נפרצה לפחות פעמיים בשתי סוגיות שהסעירו אותו.
האחת – זעקת המשפחה והמשפחתיות, ביקורת חריפה על דמות הגבר שהתרחק מהאישה.[footnoteRef:0] [0:  בחיבורו 'אליהו', שחלקים ממנו פרסמנו בספר 'שני המאורות' עמ' 137 בתרגום מגרמנית לעברית, שנעשה בידי מרכז המכון ד"ר זוהר מאור, ובגיבוי פרופ' ברויאר] 

השנייה – קריאתו התקיפה לשוב אל הגוף, ביקורת נוקבת על דמות האדם המודרני שמתמכר לשכל מופשט על חשבון הוויטאליות הגופנית.[footnoteRef:1]  [1:  בספרו 'נחליאל' עמוד 110-112  ] 

ישנה זיקה עמוקה בין שיבה לאישה ולמשפחתיות, לבין שיבה לגוף, לוויטאליות החושית, ל'נפש הבהמית'. 

אליהו – שיבה לאישה
את הספר 'אליהו' כתב ר"י ברויאר ז"ל בשנת תקפ"ד, כשהיה בן  41, אב לשישה ילדים, תחת רושם פטירת ילדו כשהוא בן יום. 
מותו של הילד עורר אצלו חשבון נפש נוקב עם עצמו, ועל דרכו. 
במיוחד בהקשר תפיסת עצמו בין ה'גבר' לבין ה'אב', ביחס ליעדי הגבר מחוץ למשפחה, וביחס למבנה הנכון של היחסים בין הגבר לבין האישה, בין האימא לבין האבא וכיו"ב.
הוא הרגיש כנראה, שהילד השביעי היה עשוי להיות בעבורו תיקון שעיקרו 'שיבה הביתה לתפקיד האב'.
כך רשם לעצמו מדוע קרא לילד בשם 'אליהו', דיבור קורע לב:
'...רק  בית משכן נשמתך החולף נשארה לי...רק אהבת אימך אותך נשארה לי...ורק נשאר לי חוט הסבל שעלינו לשאת יחדיו...ועוד אחד נשאר לי: שמך. אכן שֵם נקרא עליך, והרי זה הדבר היחיד שרכשת לך בשהייתך החולפת עלי אדמות...קראתי עליך שם...שם נחמד נתתי לך...שמך כשם האיש שה' ישלחו להשיב לב אבות על בנים ולב בנים על אבותם..אליהו! זעקת הגעגועים בת אלפי השנים של עמנו...אתמהה משעה שקישטתי את ילדי בשמו של מבשר השלום, הרי הוא מהדהד באזני באותה קריאת נצח. השב את ליבך על אֶחַיו, השב לב אחיו עליך.
כלום באת אליהו להשיב אל ליבי את דבר אחיך? 
שעה ארוכה הרהרתי בדבר וההרהור כשלעצמו הביא לנפשי רווחה...
ואמנם לשקע את עצמי כול כולי בגידול הילדים, ולראות בהם לבדם את מעגל משמעותה ותכליתה של הווייתי שלי...אפשר שהייתי עד כה בעצמי יותר מדי ילד מלעשות כן.
אפשר שעד כה הזיתי יותר מדי בדמיון של גבר מתנשא, כביכול עניין זה שייך יותר לתחומה של האם, כביכול על הגבר לרדוף אחרי הישגים רחוקים יותר מהישגי האב ...שמא שגיתי בסופו של דבר, מוכיחי הקטן, בכך שרציתי יותר להיות יותר מאשר אב...באותה שעה פרקתי מעלי את התנשאותו של הגבר. הדין עם האישה!
כך הנחתי את גאוות הגברים (Mannes) הצידה.
האישה (Weib) צודקת.
קטנות, זעומות, אפסיות הן המטרות שיכול הגבר להציב מחוץ לתחום הנשי.--
ישנה אמרת-חוכמה במסורת של עמנו, זרה באופן מלא סוד, עמוקה עד תהום:
"כי ברא ה' חדשה בארץ נקבה תסובב  גבר!" (ירמיה ל"א, כ"א)
טעות בת אלף שנים של הגבר, כאילו ממלכתו משתרעת מעבר זו של האישה.
אלף שנים של עבדות של הגבר: מדינה, כלכלה, מדע, אומנות: לכל אלו משתעבד האדם ומדמה לעצמו כי בדברים מעשיים (Sachlichkeiten) אלו יהיה לגבר.  
אלף שנים של מרטיריות של הגבר: הדברים המעשיים הפכו לאדוניו, השליכו אותו מהכס של בחיר הא'ל של האבהות (Vatertums), הפכו אותו עצמו ל"דבר" ול-הרמפרודיט.[footnoteRef:2] [2:  	במיתוס: יצור א-מיני, המכיל את הזכר והנקבה, "דו-פרצופין" בלשון חז"ל.] 

בין אישה לגבר נוצר שסע, שהרע את אושרם.
קלקולה של האישה לא פגם באישה, אלא בגבר.
עדיין נותרה האישה – אישה; אך הגבר אינו עוד גבר.
הקריאה של האישה לאמנסיפציה איננה אלא הביטוי העמוק, המזעזע של הגעגוע בין אלף שנים של האישה – לגבר.
הגבר הותיר את האישה לבדה. הוא צעד אל מעבר לה אל דרך היסורים של הדברים המעשיים. הסיר מעצמו את האבהות, ובכך הנמיך גם את קומתה של האמהות ללא שיעור.
ועכשיו חפצה האישה ללכת באותה הדרך: בתוך עולם דברי המעשה מקווה האישה מתוך אמהותה הנבגדת, למצוא את הגבר הלא-נאמן.
תקווה חסרת שחר! בתוך עולם דברי המעשה לא נמצא הגבר. שם ישנו רק ההרמפרודיט המשועבד.
או, אירוניה אכזרית!  אם מותר לגבר לוותר על אבהותו, מדוע אסור לאישה לוותר על אימהותה? מדוע חייבת האישה (אם היא עדיין יכולה) בסופו של דבר להיות אמא, כאשר הגבר אינו רוצה להיות אב? אמהות ללא אבהות: עמק ללא גבעה.--
לא אמנסיפציה של האשה, אלא אמנסיפציה של הגבר! שחרורו של הגבר משירות העבדות של הדברים המעשיים! שיבה של הגבר לאישה, לא "התקדמות" (Fortschritt גם קידמה) של האישה אל הגבר!
האם לא נשפך די דם למען דברי המעשה?  האם לא התנפצה כמות גדולה מספיק של אושר אנושי עד כה, לרגלי סלעיהם?  הדרך מהדברים המעשיים חזרה אל האישה הינה קלה מספיק למציאה: לבבות שבורים, גופים הרוסים יודעים אותה. 
ו- ילדים חסרי אב.
שהרי לא רק באמהות של האישה בגד הגבר, כאשר הוא ניסה לברוח בסערה מההגבלה של העולם הנשי, אלא גם בילדות (Kindschaft) של הילד.
שהרי איך יהיה הילד בן כשהגבר אינו אב?

...לכן יבוא אליהו הנביא.-
האם עלי להמתין עד בואו?--
אליהו הנביא: כל כך הרבה מוטל עליך לעשות!
...ולכן בסופו של דבר, המשפחה בישראל שפניה מעוצבים ע"י תורת ה', ואשר בה שוררת אהבת ה' בקיום תורת ה', תכלית המדינה היהודית היא המשפחה..' 
לרב ברויאר הייתה הארה של ממש. גילוי אליהו. 
ודאי שדברים אלו משקפים  חשבון עתיק של הרב ברויאר עם עצמו, שהיה קרוע בין עולמו ההגותי והפוליטי והגברי, לבין צד האבא שלו. 
נחליאל - שיבה לגוף
בספרו 'נחליאל'[footnoteRef:3]  קורא הר"י ברויאר לשוב לגוף ולוויטאליות היצרית כפלטפורמה לעבודת ה',   [3:  שיצא לאור במהדורה חדשה שלישית, בשיתוף עם מוסד הרב קוק בשנת תשע"ו] 

ורשם משפטים מופלאים מעוררי השתאות של יהודי שמחפש לחיות באמת ובשלום עם רוחו ועם גופו וגופניותו ויצריו: 
'...על כן חזון הקדושה לא בא לשרש ולעקור שום כוח מכוחות האדם או שום נטייה מנטיותיו, כי אם לשים לכל אחד ואחד גבול קבוע, ולתת לכולם את הכיוון לתכלית הבריאה.
והנה ראשית ממלכתו של האדם: גופו הוא! כי לא נמצא בעולם נכס אחר ששייך לאדם היחיד, ולו לבד, כמו גופו. ובלי גופו נסתלק הוא מכל מלכותו. העובדה הזאת היא די פשוטה, כמו שדי פשוטה היא גם העובדה שאין אדם בלי – הורים. ואולם מוזר מאד שפילוסופי האומות וחכמי המוסר שלהן, כמו שאין להם שום מטאפיסיקה של ההורים, כן אין להם שום מטאפיסיקה של גוף האדם, וכולם מעמידים פנים כאילו האדם חי – בלי גוף... 
והנה המאה ה"נאורה" שלנו חזרה בתשובה. הבינו והכירו סוף סוף, שהזנחת הגוף הייתה טעות נוראה, וכי הגוף המוזנח נוקם את נקמתו ומסכן את כל עתידה של האומה...
גם התורה דורשת גוף בריא וחזק, והוא אחד מתנאי הנבואה. אולם התורה דורשת עוד יותר: היא דורשת קדושת הגוף הבריא והחזק, והיא מורה גם את הדרך איך לקדשו. היא דורשת שיתרומם האדם המשכיל והמרגיש גם יחד, להיות מלכו הריבוני-השבתי של גופו, מלך ריבוני-קונסטיטוטיבי, המשתמש בכל חלקי גופו ובכל כוחותיהם בחירות שלמה לא כפי גירוייו של הרצון הבהמי, אלא לפי החוקה הבריאתית-התורתית: מלך קדוש, אשר מלא כל גופו כבודו...[footnoteRef:4] [4:  נחליאל עמ' 110-112] 

הר"י ברויאר מיוחד היה באישיותו, שהיה בה השילוב הבלתי מצוי בין להט דתי, בקשת אמת בלתי מתפשרת, ופתיחות ועניין ער בזולת.
הוא איננו עוסק רק בשאלות מופשטות, אלא בעיקר מבקש תיקון בשאלות הקיום הממשיות, בתהיות ה'אקזיסטנס'...

